Tragedie gee entrepreneur se drome vlerkeNick Adriaans (Foto: Verskaf) Ná sy ouers in 2010 etlike ure ná mekaar oorlede is, sy ma in ŉ rooftog en sy pa aan ŉ hartaanval, moes Nick Adriaans van Zeekoeivlei in die Wes-Kaap die stukke optel om self die pot aan die kook te hou. Nick vertel die gebeure van daardie dag is in sy geheue geëts. Dit was die grootste tragedie van sy lewe, maar ook een wat hom gedwing het om sy drome vlerke te gee. As die jongste van vyf kinders het hy by ŉ casino begin werk om sy familie geldelik te ondersteun, maar die idee van sy eie onderneming het reeds wortelgeskiet. Hy het ná die dood van sy ouers ŉ gaping in die mark gesien toe sy bure op ŉ WhatsApp-groep gekla het oor onbetroubare tuiniers en tuintoerusting wat verdwyn. “Ek het my dienste begin adverteer op die WhatsApp-groep en baie mense het belanggestel. Dis ŉ gerusstelling vir die gemeenskap om te weet ŉ bekende gesig werk in hul tuin en nie ŉ vreemdeling nie,” het hy verduidelik. In 2014 het Nick sy spaargeld van R70 000, asook al die kennis wat hy met navorsing opgedoen het, gebruik om tuingereedskap en ŉ tweedehandse bakkie te koop. Hiermee het hy sy onderneming, Lawn in Order, op die been gebring. Nick vertel hy was voortdurend op die uitkyk vir geleenthede om by kenners kers op te steek en in 2015 het hy ŉ advertensie gesien van die niewinsgewende organisasie Life Choices wat toe pas ŉ projek vir jong entrepreneurs aangekondig het. “Ek het ŉ kans gewaag en ingeskryf vir die New Ventures-kursus. Dit het my lewe verander, want dit het my onderneming na ŉ nuwe vlak gevat. Ek het besef hoe min ek eintlik weet van aspekte soos kliëntediens en marknavorsing.” Met behulp van dié kursus kon hy daarin slaag om sy maatskappy te registreer, ŉ korporatiewe identiteit te ontwikkel, bemarking te doen en ŉ webwerf te ontwikkel. Nick gebruik sy onderneming as ŉ geleentheid om ander te bemagtig en te onderrig. “Ons tuindienste is omgewingsvriendelik en ons deel graag wenke met ons kliënte. Ons tuiniers kry ‘groen’ opleiding sodat hulle ook ŉ verskil kan maak.” Met ŉ span tuiniers wat saam met hom werk, het dié onderneming ook werk vir ander geskep. Elke tuindiens deur Lawn in Order sluit ŉ spesiale “geskenk” in – ŉ gratis ekstra wat enigiets kan wees van die skoonmaak van vullisdromme tot die afpluk van dooie blomkoppe. Lawn in Order is tans grotendeels in die suidelike voorstede van Kaapstad bedrywig, maar Nick is gretig om sy onderneming na nog gebiede uit te brei. Vir meer inligting, besoek New Ventures se webwerf.